Bing

Bing on veebiotsingumootor, mille on välja töötanud ja mida haldab Microsoft. Teenuse eelkäijateks olid Microsofti eelmised otsingumootorid MSN Search, Windows Live Search ja hiljem Live Search. Bing pakub mitmesuguseid otsinguvõimalusi, sealhulgas veebi-, video-, pildi- ja kaardiotsinguid. See on välja töötatud, kasutades ASP.NETi.

Bingi avaldas Live Searchi asendusena Microsofti tegevjuht Steve Ballmer 28. mail 2009 San Diegos toimunud konverentsil "All Things Digital". Avalikuks kõigile sai see alates 1. juunist 2009. Tähelepanuväärsed uued funktsioonid olid otsingusoovitused päringute sisestamise ajal ning otsinguga seotud päringute loetelu, mis põhines semantilisel tehnoloogial Powerset, mille Microsoft omandas 2008. aastal.

2009. aasta juulis kuulutasid Microsoft ja Yahoo! välja, et Bing võtab üle Yahoo! Searchi. Kõik Yahoo! Searchi kliendid olid Bingi kasutamisele üle läinud 2012. aasta alguseks. Seda kokkulepet aga muudeti 2015. aastal nii, et Yahoo! pidi kasutama Bingi ainult suuremal osal otsingutest.

2011. aasta oktoobris teatas Microsoft, et nad töötavad uue back-end otsingu infrastruktuuri kallal, mille eesmärgiks oli pakkuda kiiremat ja veidi asjakohasemaid otsingutulemusi kasutajate jaoks. Uus tehnoloogia Tiger, integreeriti Bingi sama aasta augustis kogu maailmas. 2012. aasta mais teatas Microsoft oma otsingumootori uuest välimusest, mis sisaldas ka küljeriba. See otsib kasutajate sotsiaalvõrgustikest teavet, et teha otsingupäringud kasutajatele rohkem kohasemaks.

2018. aasta oktoobri seisuga on Bing suuruselt kolmas otsingumootor USAs, päringumahuga 4,58%, Google'i (77%) ja Baidu (14,63%) taga.

Ajalugu

MSN Search 
Microsoft käivitas MSN Searchi 1998. aasta kolmandas kvartalis, kasutades otsingutulemusi Inktomist. See koosnes otsingumootorist, indeksist ja veebiämblikust (web crawler).

Windows Live Search 
Esimene avalik beetaversioon Windows Live Searchist avaldati 8. märtsil 2006, lõplik väljaanne tulii 11. septembril 2006, asendades MSN Searchi. Uues otsingumootoris olid kasutusel vaheribad, kus täpsemalt oli võimalik leida veebi, uudiseid, pilte, muusikat, oma töölaud ja Microsoft Encarta.

MSN Searchi üleminekul Windows Live Searchile lõpetas Microsoft Picsearchi kasutamise oma pildiotsingutel ja hakkas kasutama endatoodetud pildiotsingut, milleks kasutasid nad enda pildiotsingu algoritme.

Live Search 
21. märtsil 2007 teatas Microsoft, et nad eraldavad oma otsinguarenduse Windows Live teenuste perest, ümber nimetades teenuse Live Searchiks. Live Search oli integreeritud Live Searchi ja Ad Platformi teenustesse, mille eesotsas oli Satya Nadella. Selle muutusega kaasnes Live Searchi liitumine Microsoft adCenteriga.

Uus nimi – Bing 
Microsoft sai aru probleemist oma kaubamärgiga, kus tootel oli nime eesosa "Live". Püüdes Microsofti otsinguteenustele uut kuvandit leida, sai Live Searchi nimeks ametlikult Bing 3. juunil, 2009.

Microsoft otsustas, et valitud nimi "Bing" oli meeldejääv, lühike, lihtne kirjutada ning funktsioneeriks ka URLina üle maailma. Sõna tuletaks inimestele meelde heli, mida tehakse "avastamisel ja otsuste tegemisel."  Nende otsingul leida parim nimi uuele otsingumootorile, abistas Microsofti konsultatsioonifirma Interbrand. Nimi viitab üsna selgelt sõnale "bingo", mida kasutatakse, kui midagi mida otsitakse, on leitud, või kui võidad bingomängu.

Viited 

Internet